CELEX: 62015CN0282
Language: el
Date: 2015-06-11 00:00:00
Title: Υπόθεση C-282/15: Αίτηση προδικαστικής αποφάσεως την οποία υπέβαλε το Verwaltungsgericht Braunschweig (Γερμανία) στις 11 Ιουνίου 2015 — Queisser Pharma GmbH & Co. KG κατά Ομοσπονδιακής Δημοκρατίας της Γερμανίας

7.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/30
            
         Αίτηση προδικαστικής αποφάσεως την οποία υπέβαλε το Verwaltungsgericht Braunschweig (Γερμανία) στις 11 Ιουνίου 2015 — Queisser Pharma GmbH & Co. KG κατά Ομοσπονδιακής Δημοκρατίας της Γερμανίας
   (Υπόθεση C-282/15)
   (2015/C 294/37)
   Γλώσσα διαδικασίας: η γερμανική
   
      Αιτούν δικαστήριο
   
   Verwaltungsgericht Braunschweig
   
      Διάδικοι στην υπόθεση της κύριας δίκης
   
   
      Προσφεύγουσα: Queisser Pharma GmbH & Co. KG
   
      Καθής: Ομοσπονδιακή Δημοκρατία της Γερμανίας
   
      Προδικαστικά ερωτήματα
   
   
               1)
            
            
               Έχουν τα άρθρα 34, 35 και 36 της Συνθήκης για τη Λειτουργία της Ευρωπαϊκής Ένωσης, σε συνδυασμό με το άρθρο 14 του κανονισμού (ΕΚ) 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), την έννοια ότι αντιτίθενται σε εθνική κανονιστική ρύθμιση κατά την οποία απαγορεύεται η παραγωγή ή επεξεργασία ή/και η διάθεση στην αγορά ενός συμπληρώματος τροφίμων το οποίο περιέχει αμινοξέα (συγκεκριμένα: L-ιστιδίνη), στον βαθμό που για το προϊόν αυτό δεν χορηγείται υπό πρόσθετες ουσιαστικές προϋποθέσεις άδεια παρεκκλίσεως περιορισμένης χρονικής ισχύος, η χορήγηση της οποίας εναπόκειται στην κρίση της εθνικής αρχής;
            
         
               2)
            
            
               Προκύπτει από τη συστηματική εξέταση των άρθρων 14, 6, 7, 53 και 55 του κανονισμού (ΕΚ) 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων, ότι η απαγόρευση μεμονωμένων τροφίμων ή πρόσθετων τροφίμων σε εθνικό επίπεδο τελεί υπό τις εκεί θεσπιζόμενες προϋποθέσεις; Εμποδίζει το πλαίσιο αυτό τη θέσπιση εθνικής κανονιστικής ρυθμίσεως όπως αυτή που περιγράφεται στο πρώτο ερώτημα;
            
         
               3)
            
            
               Έχει το άρθρο 8 του κανονισμού (ΕΚ) 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (2), την έννοια ότι εμποδίζει τη θέσπιση εθνικής κανονιστικής ρυθμίσεως όπως αυτή που περιγράφεται στο πρώτο ερώτημα;
            
         
      (1)  EE L 31, σ. 1.
   
      (2)  EE L 404, σ. 26.